Line Barfod (EL), 2004-03-09:
Det kan være, det var mit indledende ønske om, at vi ikke skulle have en debat om, at vi skal afvente opsvinget fra udlandet, der gjorde, at beskæftigelsesministeren ikke brugte megen tid på det, men dog kom ind på i sin indledning, så
vidt jeg forstod ministeren, at det er udlandets skyld, at arbejdsløsheden stiger i Danmark - det er SARS, det er terror, og det er meget andet
I sin afslutning sagde ministeren så, at de arbejdsløse skal være klar til den dag, opsvinget kommer.
Så skal de have arbejde, og derfor skal vi have nogle virksomheder, der kan tjene mange penge.
Men det, som ministeren ikke sagde noget om, var, at nogle af dem, der tjener allermest i Danmark, nogle af dem, der virkelig nyder godt af den regering, vi har i øjeblikket, og som har rekordstore milliardoverskud, også er dem, der skærer ned.
Pengeinstitutterne, der har haft rekordoverskud i 2003, planlægger nu at ville skære 1.200 stillinger væk, så umiddelbart er det lidt svært at se, at vi skal sørge for, at virksomhederne kan få større overskud, for så vil de jo fyre endnu flere.
Det kunne være, vi i stedet skulle prøve at se på, hvad der virker, når det gælder om at få folk i arbejde, for det, regeringen gør, er jo det modsatte.
Regeringen har siden sin tiltræden gjort, hvad den kunne for at forværre beskæftigelsessituationen og øge arbejdsløsheden.
Regeringen har skåret ned på de offentlige budgetter.
Den har halveret byfornyelsen, den har fjernet de målrettede tilskud til vedvarende energi, den har reduceret hjemmeservicen kraftigt, den har fjernet servicejobordningen, den har forringet uddannelserne, og den har skåret skolepraktikken ned til ingenting.
Dermed er der flere, der aldrig får en uddannelse og derfor kommer i større fare for at ende i arbejdsløshed i flere år.
Men jeg kan forstå på ministeren og også tidligere af finansministerens udtalelser, at de arbejdsløse bare skal sætte sig ned og glæde sig over, at opsvinget kommer en dag.
Det, vi vil fra Enhedslistens side, er det stik modsatte.
Vi vil skabe nogle job, og vi vil have folk i arbejde her og nu.
Arbejdsløsheden er på den ene side et stort problem, både for samfundet og for dem, det går ud over, men samtidig åbner den kolossale muligheder for os, hvis vi bruger de ressourcer, der er til stede, altså de mange mennesker, der i dag er sat uden for arbejdsmarkedet, til at løse nogle af de store samfundsmæssige opgaver, der er behov for at løse.
Der er store opgaver inden for velfærden, mange ældre har brug for mere hjælp, end de får i dag, og mange børn har behov for mere voksenkontakt, end de kan få i børnehaver og vuggestuer i dag.
De mange børn i skolerne har brug for nogle flere lærertimer, på sygehusene er der behov for, at der kommer flere i arbejde med omsorg og rengøring, så der kommer ordentlige forhold i sundhedsvæsenet, så hvorfor får vi ikke nogle af de mange arbejdsløse sat i arbejde her?
Hvis vi får de arbejdsløse i arbejde, får vi en langt bedre velfærd.
Det vil virkelig give os nogle muligheder, og så vil det oven i købet give overskud i de offentlige kasser, fordi vi sparer dagpenge og får flere penge ind i skat og moms.
Når vi får flere i arbejde, bliver der også
langt flere, der bruger penge og dermed er med til at sætte yderligere gang i hjulene. På miljøområdet kunne vi få langt flere inden for landbruget til at arbejde med økologi.
Vi kunne bruge de ressourcer, der er til rådighed, til at sikre, at vi fik en langt bedre fødevareproduktion, end vi har i dag, og samtidig kunne vi spare på alle de pesticider osv., som i dag gør, at vi skal bruge mange penge på at redde grundvandet.
Vi har oplevet den store succes, da Danmark gik forrest med at udvikle den alternative energi.
Da vindmøllerne pludselig blev et stort eksporteventyr, var det jo ikke bare noget, der kom ned fra himlen - nej, det var på grund af en målrettet indsats, og det kunne vi gøre igen.
Da regeringen kom til, startede den med at spare ved at fjerne tilskud til vedvarende energi, men det kunne vi genetablere og virkelig få skabt nogle arbejdspladser.
Hvis vi stopper det privatiseringsvanvid, der foregår i øjeblikket, hvor energiselskaberne ophober milliarder af kroner for at kunne opkøbe hinanden og bruger uanede millionbeløb på unyttige reklamekampagner, kunne vi i stedet bruge nogle flere penge på vedvarende energi.
I øjeblikket er det sådan på trafikområdet, at der mangler nogle ordentlige skinner, så togene er nødt til at køre meget langsommere for ikke at risikere ulykker.
Hvorfor ikke få nogle af alle de arbejdsløse i gang med at lægge de skinner, der mangler?
Der er masser af mennesker, der står uden tag over hovedet, samtidig med at der er mange arbejdsløse bygningsarbejdere.
Lad os få nogle af dem i gang med at bygge boliger.
Der er masser af skoler, der er i dårlig stand, så lad os få nogle i gang med at renovere skolerne.
Der er masser af steder, hvor vi kunne gøre aktiv brug af alle de mange mennesker, der i dag ikke må lave noget, og vi kunne skabe store gevinster for samfundet, hvis vi ville.
Det er alene et politisk spørgsmål, om man vil.
Vi mener, at der skal gang i beskæftigelsen, og at der skal skabes nogle job, og jeg skal derfor på vegne af Enhedslisten, Socialdemokraterne, SF, Det Radikale Venstre og Kristendemokraterne fremsætte følgende: Forslag til vedtagelse
Idet Folketinget konstaterer, at der er 45.000 færre job i dag end for 2 år siden, og at regeringen har forholdt sig passiv over for udviklingen, pålægger Folketinget regeringen at fremlægge en beskæftigelsesplan med følgende indhold: - En forstærket regionalpolitisk beskæftigelsespolitik, herunder et pilotprojekt i Nordjylland, hvor en lokal indsatsgruppe med udgangspunkt i de lokale ressourcer undersøger mulighederne for at sætte gang i projekter inden for bl.a. andet fødevareproduktion, vedvarende energi og elektronik, - en skattereform, der bidrager til en markant forøgelse af beskæftigelsen, - en strategi, der sikrer, at de offentlige forskningsudgifter kan løftes til 1 pct. af BNP i 2010, - en målrettet fremrykning af offentlige investeringer i byggeri af boliger, vedligeholdelsesopgaver m.m., og - et afgørende løft af investeringerne i uddannelser, herunder fjernelse af 6-ugers-loftet på uddannelse af arbejdsløse og bedre muligheder i de enkelte regioner for at tilbyde arbejdsløse uddannelse.«